# "לשבר הגופניות וחומריות שלו לעבודת ה' יתברך"

# העולם הגשמי וקיום מצוות במאור ושמש

## תקציר

המאמר דן ביחסו של ר' קלונימוס קלמן לעולם הגשמי ולקיום מצוות, שני תחומים שהוא מתאר כמוקדים מרכזיים בעבודת ה'. עם התרחבות החסידות והתמסדותה התפתחו בשני תחומים אלו גם תופעות שהוא ראה באור שלילי, ובדבריו עליהם הוא פועל כמתווה דרך רוחנית ואף כמבקר חברתי. בדרשותיו של ר' קלונימוס קלמן ניכר שילוב של מחויבות להמשכיות ואחריות לחדש חידושים ולהדריך הן חסידים והן צדיקים. כדי להשיג מטרות אלה הוא מתייחס לדגמים ויסודות מן החסידות וגם מן "החסידות הישנה" שלפני הבעש"ט – את חלקם הוא מפתח ומעצים ואחרים הוא מצמצם או דוחה. גישתו מתאפיינת בנטייה לחיזוק היראה, ביחס שלילי לגשמיות ובדגש נומי חזק. הוא דורש מן האדם למעט בעיסוק בעולם הגשמי ולהתרחק מהנאות גשמיות, וכן להקפיד ולדקדק בכל רובדי ההלכה, החוּמרה והמנהג. על רקע זה נבחן במאמר יחסו המורכב להנהגותיהם של הצדיקים. הוא מצדיק עבודה בגשמיות מתוך הנהגות שפע ופאר לאותם צדיקים יחידים שהגיעו ביגיעתם לדרגה הרוחנית המתאימה, אבל מסתייג מהתפשטותן של הנהגות אלו ומצמצם את מקומן באופנים רבים. הוא מדגיש שהקפדה הלכתית מלאה היא תנאי הכרחי לזיהויו של אדם כצדיק, אולם במקומות מעטים יש אצלו גם ביטויים לקבלה של הבדלים מסוימים בהנהגותיהם של צדיקים יחידי סגולה בכל הנוגע למצוות. לאור המגמות העולות מתוך ניתוח דבריו ניתן לראות בו אחד ממובילי התהליכים המוכרים כמאפיינים של "החסידות המאוחרת".